
Zápis zo zasadnutia ekonomickej sekcie, 
konaného dňa 18.05.2026 od 13:00 v priestoroch spoločnosti ORLEN Unipetrol Slovakia s.r.o., Kalinčiakova 33, 831 04, meeting room „Budapest“, 
13. poschodie /hybridné stretnutie/


 Prítomní:	Katarína Kupcová, ORLEN Unipetrol Slovakia s.r.o.
Alexander Karaffa, OMV Slovensko, s.r.o. – online
Zuzana Szilvásová, SHELL Slovakia, s.r.o. 
Dávid Halász, W.A.G. Payment solutions s.r.o. - online
Dušan Masár, REAL-K, s.r.o. – online
Zuzana Oprchalová, SAPPO
Barbora Blažeková, SAPPO


                       
Program:
1.	Otvorenie rokovania sekcie Asociácie;
2.	Prediskutovanie legislatívnych návrhov zmien právnych predpisov;
3.	Rôzne;
4.	Záver


K bodu 1. Otvorenie rokovania sekcie Asociácie

Vedúca ES, pani Kupcová otvorila zasadnutie ekonomickej sekcie privítaním prítomných členov ekonomickej sekcie. 

Členovia ES, ktorí sa pripojili online prostredníctvom platformy MS Teams súhlasili so zverejnením mena a priezviska v zápisnici zo stretnutia.

Pozvánka s programom bola zaslaná v elektronickej podobe na mailové adresy členov ES sekcie pred stretnutím, dňa 14.05.2026. Pani Kupcová vyzvala prítomných členov či súhlasia s navrhovanou programovou líniou zasadnutia. 

Prítomní členovia sekcie súhlasili s programom v zaslanom znení, bez ďalších doplnení. 

Prítomní členovia boli oboznámení zo skutočnosťou, že na stretnutí je zakázané poskytovať a vymieňať citlivé informácie podľa platnej legislatívy v oblasti ochrany hospodárskej súťaže, ako i v zmysle interného predpisu SAPPO, ktorý je dostupný pre členov na intranete SAPPO. Prítomní členovia zobrali uvedené informácie na vedomie.




K bodu 2. Prediskutovanie legislatívnych návrhov zmien právnych predpisov;

V bode 2. boli prítomní členovia informovaní o pripravovanej novelizácii zákonov v oblasti spotrebných daní z tabakových výrobkov, liehu, minerálneho oleja, zemného plynu, uhlia a elektriny, ktoré sú momentálne predmetom predbežného pripomienkového konania. V tejto fáze bol návrh zaslaný na oboznámenie užšiemu kruhu zástupcov dotknutých pracovných skupín SAPPO. Po jeho oficiálnom zverejnení bude v ďalšej fáze distribuovaný všetkým zástupcom.
Ďalším právnym predpisom, na ktorý pani riaditeľka upozornila je poslanecký návrh novely zákona č. 582/2004 Z. z. o miestnych daniach a miestnych poplatkoch za komunálne odpady a drobné stavebné odpady, v ktorej sa spresňujú podmienky, za ktorých môže obec cez VZN určiť osobitnú ročnú sadzbu dane. Ide o stavby, v ktorých sa nachádza prevádzka s predajnou plochou presahujúcou 500 m2 alebo ak súčet predajných plôch viacerých prevádzok v tej istej stavbe presahuje 1500 m. V tejto súvislosti vyzvala prítomných, aby si návrh prešli a prípadné pripomienky zaslali na kanceláriu SAPPO.

K bodu 3. Rôzne

V bode rôzne boli členovia ES diskutovali o:
· Praktickej aplikácii e- fakturácie – zdieľanie hlavných problematických oblastí. Čo sa týka zoznamu tzv. „poštárov“ už postupne sú zverejňovaní na webovej stránke MF SR a spoločnosti majú možnosť výberu z viacerých možností, ktorí sú už certifikovaní cez PEPPOL aj na národnej úrovni. Z okolitých krajín na systém e-fakturácie nabehlo už Poľsko, kde testovanie a implementácia prebiehala 3 roky. Na Slovensku sa plánová implementácia začne od 1.1.2027, prítomní členovia ES sa zhodli, že 12 mesiacov na implementáciu je veľmi krátke obdobie. Hlavným rozlišovacím bodom v systéme bude DIČ spoločnosti, ktoré je len na 1 subjekt. 
· Nie všetko je e-faktúra – je potrebné urobiť selekciu podľa systému, vyčleniť zahraničných dodávateľov a fyzické osoby, zálohové faktúry
· Prijaté faktúry – self – billing – zostáva možnosť vystavovať faktúry týmto spôsobom, e-faktúry pôjdu cez poštára odberateľa
· Archivácia – XML faktúra – doručovateľ konvertuje na PDF, platiteľ je povinný uchovávať elektronickú faktúru po dobu 10 rokov od skončenia kalendárneho roka, ktorého sa elektronická faktúra týka
· Veľkým problémom pri väčších spoločnostiach je komplexnosť (existuje viacero systémov, v ktorých sa faktúry vystavujú a každý systém má svojho IT dodávateľa) a nie je možné poznať celý end-to-end proces
· Stav ropnej núdze aktuálny stav – pani riaditeľka informovala o aktuálnom stave pokiaľ ide o stav ropnej núdze a opatrenia ako aj celom priebehu komunikácie počas tohto hektického obdobia – s médiami, so zástupcami MF SR a MH SR pri problémoch s praktickou aplikáciou a vyzdvihla internú komunikáciu so zástupcami predstavenstva a VZ. Stav ropnej núdze stále trvá, zrušené boli opatrenia na obmedzenie spotreby motorovej nafty. Posledné obmedzenia predaja motorovej nafty - predaj motorovej nafty len do nádrže vozidla, limit na nákup 10 litrov nafty v prenosnej nádobe a duálne ceny pre zahraničné vozidlá boli zrušené od 8.5.2026. Legislatívne bolo zrušené nariadenie vlády č. 42/2026 Z. z. a platnosť vyhlášky MF SR č. 43/2026 Z. z. bola pozastavená. Prítomní členovia v nadväznosti na prezentované informácie zdieľali svoje praktické skúsenosti s aplikáciou opatrení.

K bodu 4. Záver

Pani Kupcová v závere poďakovala členom ES za aktívnu účasť na stretnutí.


Zapísala: Barbora Blažeková, SAPPO





















  Slovenská asociácia palivového priemyslu a obchodu, Sídlo:  Mlynské nivy 48, 821 09 Bratislava  Slovenská republika
zapísaná v Registri záujmových združení právnických osôb vedenom Okresným úradom Bratislava; Ev.číslo: OVVS 31/1994-Ta
Telefón: +421 2 582 396 30  sappo@sappo.sk 
IČO 30 808 499  DIČ 2020884305


image2.png
SAPPO

Slovenskd asocidcia palivového priemyslu a obchodu




image1.jpeg




